Георги Пирински се срещна със заместник министър-председателя на Великобритания Джон Прескот
Председателят на парламента Георги Пирински прие на 23 януари 2007 г. в Народното събрание заместник министър-председателя на Великобритания Джон Прескот.
На срещата Георги Пирински изрази признателност за постоянната и особено ценна подкрепа на Великобритания за присъединяването на България към Европейския съюз. От своя страна заместник министър-председателят на Великобритания Джон Прескот потвърди позицията на страната си за разширяването на ЕС и отбеляза необходимостта от намирането на нови институционални решения за пълноценното развитие на Евросъюза.
В разговора бе потвърдена взаимната висока оценка за развитието на парламентарните контакти и двустранното сътрудничество във всички области. За това красноречиво сочи размяната на посещения на най-високо ниво, бе отбелязано по време на разговора.
Председателят на Народното събрание Георги Пирински изрази пред британския гост благодарност за последователната ангажираност на Великобритания в търсенето на работещи решения във връзка със случая с осъдените български медици в Либия.
От своя страна Джон Прескот потвърди решимостта на своята страна за продължаване на усилията по случая.